Ο **Άγγελος Δόξας** (1897 ή 1900–1985) ήταν Έλληνας ιατρός και λογοτέχνης. Το πραγματικό του όνομα ήταν **Νικόλαος Δρακουλίδης**.

Βιογραφικά στοιχεία
-------------------

Γεννήθηκε το 1897 ή το 1900 στην Κωνσταντινούπολη, ενώ στη συνέχεια μετακόμισε στην Αθήνα όπου σπούδασε στη Νομική και Ιατρική Σχολή του Πανεπιστημίου Αθηνών. Στη συνέχεια πραγματοποίησε περαιτέρω ιατρικές σπουδές στη Βιέννη και το Παρίσι. Ενώ βρισκόταν στο Παρίσι παρακολούθησε επίσης μαθήματα στην Ανώτατη Σχολή Καλών Τεχνών της πόλης. Ειδικεύτηκε στην ψυχιατρική, ενασχολούμενος παράλληλα με την ψυχανάλυση. Στα πλαίσια της επιστημονικής έρευνάς του δημοσίευσε ιατρικά και ψυχολογικά δοκίμια, λαμβάνοντας μέρος σε πολλά συνέδρια. Το 1935 διετέλεσε πρόεδρος της Ελληνικής Αντιαφροδισιακής Εταιρείας ενώ το 1950 υπήρξε εκ των ιδρυτών της Ελληνικής Εταιρείας Ψυχοβιολογίας. Ακόμη συνεργάστηκε με πολλές αθηναϊκές εφημερίδες στέλνοντας ανταποκρίσεις από το εξωτερικό, γράφοντας χρονογραφήματα αλλά και κριτικές θεατρικών έργων.

Παράλληλα από μικρή ηλικία άρχισε να ασχολείται με τη λογοτεχνία. Το 1915 εξέδωσε την πρώτη ποιητική του συλλογή με τίτλο *Άσπρες νύχτες*. Το 1927 κυκλοφόρησε η ποιητική συλλογή *Σπονδή στον άνεμο* την οποία προλόγισε ο Κωστής Παλαμάς. Έγραψε ακόμη έργα πεζογραφίας, θεάτρου, χρονογραφημάτων, λογοτεχνικές μελέτες, ταξιδιωτική λογοτεχνία και δοκίμια, ενώ μετέφρασε και έργα ξένων αλλά και αρχαίων Ελλήνων συγγραφέων. Στο έργο του υπάρχει πληθώρα κοσμοπολίτικων και ρομαντικών στοιχείων. Πέθανε στην Αθήνα στις 15 Νοεμβρίου 1985.

Ενδεικτική Εργογραφία
---------------------

Ποίηση
* *Άσπρες νύχτες*, 1915
* *Τα γυμνά*, 1920
* *Σπονδή στον άνεμο*, 1927
* *Γκρίζες ώρες*, 1947

Μεταφράσεις
* *Αρχαίοι σκοποί*, 1916
* *Ρωσσική Ανθολογία με τραγούδια Ρώσσων ποιητών*, 1917
* *Ωδές του Δαβίδ*
* *Τραγούδια του Χάινε*, 1923

Πεζογραφία
* *Γκαρσόν, ένα ουίσκι*, 1932
* *Ντόρα*
* *Εύα*
* *Απόψε στις 8 ½*, 1935
* *Γυρίστε τον διακόπτη*, 1938
* *Πάρτυ*, 1939
* *Τζιν*, 1941
* *Βάνα*
* *Τρεις σταγόνες μπενζίνα*
* *Γυναίκα γυμνή*

Ταξιδιωτική λογοτεχνία
* *Στον ίλιγγο της Αμερικής* , 1941
* *Η γοητεία των τροπικών*

Μελέτες
* *Ψυχαναλυτική ερμηνεία της τέχνης*, 1948
* *Παλαμάς*, 1959

Παραπομπές
----------

1. ↑  «Δόξας, Άγγελος (Κωνσταντινούπολη, 1900 - Αθήνα, 1985)». *Παγκόσμιο Βιογραφικό Λεξικό*. **3**. Εκδοτική Αθηνών.. Ανακτήθηκε στις 18 Δεκεμβρίου 2018.
2. 1 2  «Αρχείο Ελλήνων Λογοτεχνών-Δρακουλίδης Νικόλαος». *www.ekebi.gr*. ΕΚΕΒΙ. Αρχειοθετήθηκε από το πρωτότυπο στις 15 Αυγούστου 2020. Ανακτήθηκε στις 18 Δεκεμβρίου 2018.
3. 1 2  Μόσχος, Ευάγγελος (1 Δεκεμβρίου 1985). «Τα γεγονότα και τα ζητήματα - Άγγελος Δόξας». *Νέα Εστία* **118** (1402): 1588-9. Αρχειοθετήθηκε από το πρωτότυπο στις 2020-09-20.. Ανακτήθηκε στις 2018-12-18.

Εξωτερικοί σύνδεσμοι
--------------------

* Άγγελος Δόξας στον *Πανδέκτη*, του Εθνικού Ιδρύματος Ερευνών.
* Κείμενα του Άγγελου Δόξα Αρχειοθετήθηκε 2020-09-20 στο Wayback Machine. στο περιοδικό Νέα Εστία.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 61313559
* **ΕΒΕ**: 89455
* **AA**: 139516
* **BiblioNet**: **61696**
* LCCN: no2007006916
* ISNI: 0000 0000 7998 8859
* GND: 103172394
* SUDOC: 116786159
* BNF: cb11220486q (data)
* NDL: 00521279
* CiNii: DA02559754

 |

 |